ശ്രീലങ്കയ്ക്കെതിരായ ആദ്യ ടി20 മൽസരത്തിന് ടീം ഇന്ത്യ ഇറങ്ങുമ്പോൾ , ഏവരുടെയും ശ്രദ്ധാകേന്ദ്രമാകുന്നത് ടീമിലെ യുവ പേസർമാർ . മുതിർന്ന താരങ്ങൾക്ക് വിശ്രമം നൽകി , പുതുമുഖങ്ങളെ ടീമിൽ ഉൾപ്പെടുത്തിയതിന് ബിസിസിഐ വ്യക്തമായ ലക്ഷ്യമുണ്ട് . ദക്ഷിണാഫ്രിക്ക പോലെ വരാനിരിക്കുന്ന വിദേശ പര്യടനങ്ങൾക്ക് മുമ്പ് ഇന്ത്യൻ പേസാക്രമണ നിരയെ ഉടച്ചുവാർക്കുകതന്നെയാണ് ബിസിസിഐ ഉദ്ദേശിക്കുന്നത് . ജസ്പ്രിത് ബുംറ നയിക്കുന്ന പേസാക്രമണനിരയിൽ മൊഹമ്മദ് സിറാജ് , മലയാളി താരം ബേസിൽ തമ്പി , ജയ്ദേവ് ഉനദ്കത് എന്നിവരും ടീമിലുണ്ട് . ഇവരുടെ ബൌളിങ് പരിശീലനത്തിന്റെ ചിത്രങ്ങൾ ബിസിസിഐ ട്വീറ്റ് ചെയ്തിരുന്നു . ടീമിന്റെ പുതിയ ബൌളിങ് കോംബിനേഷനാണിതെന്ന് പരിശീലകൻ രവി ശാസ്ത്രി വ്യക്തമാക്കുകയും ചെയ്തു . ഇപ്പോൾ ടീമിൽ ഉൾപ്പെടുത്തിയ യുവ പേസർമാരെയെല്ലാം മൂന്നു മൽസരങ്ങളിലായി കളിപ്പിക്കണമെന്നാണ് ടീം മാനേജ്മെന്റിന് ബിസിസിഐ നൽകിയിരിക്കുന്ന നിർദ്ദേശം . ദക്ഷിണാഫ്രിക്കൻ പര്യടനം കണക്കിലെടുത്ത് മുതിർന്ന താരങ്ങളായ ഭുവനേശ്വർകുമാർ , മൊഹമ്മദ് ഷമി , ഉമേഷ് യാദവ് , ഇഷാന്ത് ശർമ്മ എന്നിവർക്ക് വിശ്രമം നൽകിയാണ് ബേസിൽ ഉൾപ്പടെയുള്ള യുവതാരങ്ങൾക്ക് അവസരം നൽകിയിരിക്കുന്നത് . ദക്ഷിണാഫ്രിക്കൻ പര്യടനത്തിന് മുമ്പ് ഇന്ത്യൻ പേസാക്രമണനിരയെ ഉടച്ചുവാർക്കുകയാണ് ബിസിസിഐയുടെ ലക്ഷ്യം . രഞ്ജി ട്രോഫിയിൽ ഉമേഷ് യാദവിന്റെ പ്രകടനം നിരാശാജനകമായ സാഹചര്യത്തിൽ ബേസിൽ തമ്പി ഉൾപ്പടെയുള്ള യുവതാരങ്ങൾക്ക് വലിയ അവസരമാണ് ലഭിച്ചിരിക്കുന്നത് . ശ്രീലങ്കയ്ക്കെതിരായ ടി20 പരമ്പരയിൽ ശ്രദ്ധിക്കപ്പെടുന്ന പ്രകടനം പുറത്തെടുത്താൽ ദക്ഷിണാഫ്രിക്കൻ പര്യടനത്തിനുള്ള നിശ്ചിത ഓവർ മൽസരങ്ങളിൽ ടീമിലെത്താനാകും . ടെസ്റ്റ് ടീമിനൊപ്പം നെറ്റ് പരിശീലനത്തിനായി ബേസിൽ ഉൾപ്പടെയുള്ള യുവതാരങ്ങൾ ദക്ഷിണാഫ്രിക്കയിലേക്ക് പോകുന്നുണ്ട് . അടുത്ത വർഷം നടക്കുന്ന വിദേശ പര്യടനങ്ങളും 2019ൽ ഇംഗ്ലണ്ടിൽ നടക്കുന്ന ലോകകപ്പും കണക്കിലെടുത്താണ് പേസാക്രമണം കൂടുതൽ ശക്തിപ്പെടുത്തുകയാണ് ബിസിസിഐയുടെ ലക്ഷ്യം . ഇതിനായാണ് കൂടുതൽ ചെറുപ്പക്കാരെ ടീമിൽ ഉൾപ്പെടുത്തിയിരിക്കുന്നത് .